[{"text_idx": "#000003", "text": "Ar y 1af o Chwefror 2023, roedd gorymdaith o streicwyr yn teithio o gampws Penglais drwy\u2019r dref i bromena\u0302d Aberystwyth."}, {"text_idx": "#000004", "text": "Ymysg y streicwyr roedd aelodau UCU (University and College Union) oedd yn streicio tu allan i gampws Penglais, aelodau PCS (Public and Commercial Services Union) \u2013 rhai o aelodau\u2019r Llyfrgell Genedlaethol a staff ysgolion lleol sydd yn aelodau o NEU (National Education Union)."}, {"text_idx": "#000005", "text": "Roedd mudiadau eraill fel CND yno i\u2019w cefnogi \u2013 ac yn bennaf i gefnogi hawl y gweithwyr i streicio."}, {"text_idx": "#000006", "text": "Dywed yr undeb y bydd 70,000 o aelodau UCU yn cerdded allan ar ddiwrnodau streic ac, os bydd yn mynd yn ei flaen, dyma fydd y gyfres fwyaf o streiciau erioed i gyrraedd campysau prifysgolion y DU."}, {"text_idx": "#000007", "text": "Mae aelodau\u2019r NEU yn ymgyrchu am godiad cyflog uwch na chwyddiant, wedi\u2019i ariannu\u2019n llawn, ar o\u0302l i athrawon yng Nghymru bleidleisio\u2019n llethol dros streicio."}, {"text_idx": "#000008", "text": "Mae\u2019r undeb yn datgan pedwar diwrnod o streicio ym mis Chwefror a mis Mawrth yng Nghymru \u2013 gan effeithio ar tua 1,500 o weithleoedd yng Nghymru."}, {"text_idx": "#000009", "text": "Bydd yr UCU hefyd yn ail gynnal pleidlais ar ei 70,000 o aelodau yn y 150 o brifysgolion sy\u2019n destun anghydfod \u2013 sy\u2019n cynnwys Aberystwyth, Llanbedr Pont Steffan a Bangor \u2013 i ymestyn mandad yr undeb a chaniata\u0301u i staff gymryd camau pellach drwy weddill y flwyddyn academaidd."}, {"text_idx": "#000010", "text": "Yn dilyn streiciau ym mis Tachwedd y llynedd, dywedodd llefarydd ar ran Prifysgol Aberystwyth ei bod yn ymwybodol o\u2019r pwysau ariannol ar staff a myfyrwyr ond gwnaeth eu cynnig cyflog o 3 y cant, yn unol a\u0302 lefelau cenedlaethol, yng nghyd-destun \u2018sefyllfa gyllidebol\u2019 dynn iawn a phwysau cost sylweddol\u2019."}, {"text_idx": "#000012", "text": "\u201cNi fydd unrhyw ysgol yng Ngheredigion yn cael ei chau\u2019n llawn; fodd bynnag bydd wyth ysgol yn rhannol agored i rai grwpiau/dosbarthiadau. Bydd ysgolion yn hysbysu disgyblion, rhieni a gwarcheidwaid yn uniongyrchol am unrhyw newidiadau a all godi oherwydd y streiciau. Mae\u2019r ysgolion a fydd yn rhannol agored yn cynnwys: Ysgol Ceinewydd, Ysgol Comins Coch, Ysgol Llwyn yr Eos, Ysgol Gynradd Aberteifi, Padarn Sant, Ysgol Uwchradd Aberaeron, Ysgol Penglais ac Ysgol Bro Pedr.\u201d"}, {"text_idx": "#000013", "text": "Roedd gorymdaith hefyd ym Machynlleth, ac mae hyn yn ogystal i streiciau gan nyrsys, postmyn a gyrwyr trenau."}]